Zim-pastoor bied R2 m aan vir ‘Bybelvers-uitdaging’Pastoor Passion Java. (Foto: Instagram/Prophet Passion) Passion Java, ŉ omstrede Zimbabwiese pastoor en entrepreneur, bied prysgeld van R2 miljoen aan vir Suid-Afrikaanse jongelinge wat deelneem aan ŉ Bybelvers-uitdaging. Die 34-jarige Java wat na homself as profeet verwys en wie se regte naam Panganai Java is, het vroeër vandeesmaand opslae gemaak toe hy ŉ restaurantrekening van R1,3 miljoen tydens ŉ vriend se verjaardagviering in Pretoria betaal het. Java is onder meer uitvoerende hoof van die Kingdom Embassy Church en stigter van die platemaatskappy Passion Java Records. Die Bybelvers-uitdaging sal volgens hom jong mense uitdaag om tien vrae oor hulle kennis van die Bybel te beantwoord. Elke korrekte antwoord is glo R50 000 werd. Java het op Instagram gesê hy daag ook bekende musikante soos Cassper Nyovest, AKA, Maphorisa en Master KG, wat bekend is vir die trefferlied “Jerusalema”, uit om aan dié uitdaging deel te neem. In die Instagram-video word hy voor ŉ hotel by Emperor’s Palace in Kempton Park gesien met ŉ stapel R200-note wat hy as die prysgeld vir die uitdaging aanbied. Boss Lashaan, Java se woordvoerder, het aan News24 gesê dit het die profeet “se hart gebreek” om ná verskeie besoeke aan Suid-Afrika te sien hoeveel jong mense op straat ŉ “onchristelike leefstyl” handhaaf. “Dit was nog altyd Java se plan om die land te help waar hy kan, sy span was net nie seker hoe nie. Die Here het egter ons oë oopgemaak met nuwe moontlikhede om diegene te help om hulle leefstyl te verander. Almal kort ŉ bietjie geld, en as ons daardie voertuig deur God kan wees, dan sal ons doen wat ons kan om ander se lewens te verander,” het Lashaan gesê. Wat presies die uitdaging gaan behels, is onduidelik, maar dit sal glo in Februarie in Johannesburg plaasvind. Meer besonderhede oor waar presies die uitdaging gaan plaasvind is ook nog nie bekend nie, maar dit gaan glo regstreeks op Instagram te sien wees vir Java se byna 830 000 volgelinge op dié sosialemediaplatform. Dit is op sy Instagram-rekening duidelik dat Java ’n lewe van weelde leef en hy spog gereeld met peperduur motors, stapels geldnote en ontwerpersklere. A post shared by Passion Java (@prophetpassion)